### NN 78/2022 (6.7.2022.), Odluka o naknadi za razvoj komunalnih vodnih građevina na području Općine Vrhovine društva Vreline d.o.o., Vrhovine

Vreline d.o.o.

1145

Na temelju članka 52. stavka 1., članka 56. Zakona o financiranju vodnog gospodarstva (»Narodne novine« broj 153/09., 90/11., 56/13., 154/14., 119/15., 120/16., 127/17. i 66/19.) i članka 23. stavka 1. točke 4. Zakona o vodnim uslugama (»Narodne novine« broj 66/19.), Skupština društva na sjednici održanoj 27. lipnja 2022. godine, donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA NA PODRUČJU OPĆINE VRHOVINE

Članak 1.

Ovom Odlukom o naknadi za razvoj komunalnih vodnih građevina na području Općine Vrhovine (u daljnjem tekstu: Odluka) određuje se obveza plaćanja naknade za razvoj komunalnih vodnih građevina na području nadležnosti isporučitelja vodnih usluga Vreline d.o.o., Vrhovine, Senjska 48 (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja naknade,

– namjena sredstava prikupljenih od naknade za razvoj,

– visina naknade,

– visina i rokovi plaćanja naknade za razvoj i

– nadzor nad obračunom i naplatom naknade za razvoj.

Članak 2.

Obračun i plaćanje naknade za razvoj u interesu je jedinice lokalne samouprave (u daljnjem tekstu: JLS) na vodoopskrbnom području u nadležnosti Isporučitelja.

Područje nadležnosti Isporučitelja obuhvaća područje JLS-a, odnosno Općina Vrhovine.

Naknada za razvoj je prihod Isporučitelja.

Članak 3.

Obveznik plaćanja naknade za razvoj je obveznik plaćanja cijene vodne usluge uz koju se obračunava naknada za razvoj.

Članak 4.

Osnovica za obračun naknade za razvoj je jedinica mjere isporučene vodne usluge, odnosno jedan kubni metar isporučene vode (1 m³).

Članak 5.

Sredstva naknade za razvoj koriste se za financiranje gradnje komunalnih vodnih građevina na području djelovanja Isporučitelja, odnosno za:

– izradu projektne i ostale pripremne dokumentacije te izradu studijskih analiza,

– otkup i uređenje zemljišta potrebnog za gradnju komunalnih vodnih građevina,

– rekonstrukciju, odnosno gradnju komunalnih vodnih građevina,

– stručni nadzor nad rekonstrukcijom odnosno gradnjom komunalnih vodnih građevina,

– otplatu zajmova i kredita za gradnju komunalnih vodnih građevina,

– ostala ulaganja u izgradnju komunalnih vodnih građevina.

Članak 6.

Gradnja komunalnih vodnih građevina iz članka 5. Ove Odluke vrši se sukladno Planu gradnje komunalnih vodnih građevina odnosno Financijskom planu Isporučitelja.

Članak 7.

Gradnja komunalnih vodnih građevina financira se sukladno Zakonu o financiranju vodnog gospodarstva iz:

– naknade za razvoj komunalnih vodnih građevina,

– proračuna JLS-a odnosno Općine Vrhovine,

– sredstava državnog proračuna, vodnih naknada koje su prihod Hrvatskih voda i sredstava iz međunarodnih izvora,

– ulaganja budućnih korisnika vodnih usluga, sa ili bez prava na povrat uloženih sredstava.

Članak 8.

Naknada za razvoj iznosi 1,00 kn/m³ isporučene vodne usluge i prihod je Isporučitelja.

Iznos naknade za razvoj predstavlja umnožak količine isporučene vode u m³ i iznosa naknade.

Članak 9.

Naknadu za razvoj naplaćivat će Isporučitelj putem računa koje obveznicima ispostavljaju Vreline d.o.o. uz cijenu vodne usluge javne vodoopskrbe na kojim se ista iskazuje zasebno.

Naknada za razvoj ne podliježe obvezi plaćanja poreza na dodanu vrijednost.

Članak 10.

Nadzor nad obračunom i naplatom naknade za razvoj obavlja Jedinstveni upravni odjel JLS-e, a Isporučitelj je obvezan prikupljenu naknadu za razvoj evidentirati u svojim poslovnim knjigama na posebnoj poziciji – kontu.

Članak 11.

Isporučitelj iz članka 1. ove Odluke je dužan svake godine do 30. lipnja tekuće godine za prošlu godinu dostaviti izvještaj o obračunatim, naplaćenim i utrošenim sredstvima naknade za razvoj Jedinstvenom upravnom odjelu JLS-e.

Članak 12.

Stupanjem na snagu ove Odluke prestaje važiti Odluka o obvezi plaćanja naknade za razvoj javne vodoopskrbe i odvodnje na području Općine Vrhovine (»Županijski glasnik« Ličko-senjske županije broj 32/14.).

Članak 13.

Ova Odluka stupa na snagu osmoga dana od dana donošenja, a objavit će se u »Narodnim novinama« te dostaviti Vijeću za vodne usluge u roku od pet dana od dana donošenja, a primjenjivat će se od 17. srpnja 2022. godine.

Klasa: 325-07/22-01/2

Urbroj: 2125-89-01/01-22-2

Vrhovine, 27. lipnja 2022.

Predsjednik Skupštine
 Milorad Delić, bacc. iur., v. r.